b'\n_START_ARTICLE_\n108. brigada Zbora narodne garde Republike Hrvatske\n_START_SECTION_\nPovijest i ratni put brigade\n_START_PARAGRAPH_\nPrvo okupljanje brigade bilo je 28. lipnja 1991. godine u selu Podcrkavlje kraj Slavonskog Broda gdje se okupila 1. bojna (u ono vrijeme bataljun), a na naredbu ministra obrane generala Martina \xc5\xa0pegelja. Odaziv na mobilizacijski poziv bio je \xc4\x8dak 84,8% (1991 od 2348), pa za 1046 boraca nije bilo naoru\xc5\xbeanja i opreme. U selu Sibinj formirana je 2. bojna a u op\xc4\x87inskim sredi\xc5\xa1tima Nova Gradi\xc5\xa1ka i Po\xc5\xbeega 3. i 4. bojna. Prvi zapovjednik brigade bio je g. Pero Katalini\xc4\x87 a na\xc4\x8delnik Sto\xc5\xbeera g. Ferdo Ko\xc5\xbeul. Za razliku od drugih brigada Zbora Narodne Garde, 108. je odmah na po\xc4\x8detku ustrojena s 4 umjesto s 3 bojne. U rujnu 1991., 3. bataljun slu\xc5\xbei kao osnova za ustroj 121. brigade, a 4. bataljun za ustroj 123. brigade HV. Novi 3. i 4. bataljuni su osnovani po\xc4\x8detkom listopada odnosno prosinca. \xc4\x8cetvrti bataljun se ponovno ukida u ljeto 1992. u vrijeme demobilizacije. U sastav brigade ulazi 36. samostalni motorizirani bataljun nastao ukidanjem 139. brigade._NEWLINE_108. brigada dobila je osobnu formaciju 100.200. To je zna\xc4\x8dilo da se trebala sastojati od zapovjedni\xc5\xa1tva, ureda zapovjedni\xc5\xa1tva, izvidni\xc4\x8dkog voda, voda veze, tri pje\xc5\xa1a\xc4\x8dka bataljuna, prate\xc4\x87eg voda, protuzra\xc4\x8dnog voda, in\xc5\xbeenjerijskog voda, voda radiolo\xc5\xa1kog-biolo\xc5\xa1ko-kemijske obrane (RBKO) i logisti\xc4\x8dke (pozadinske) \xc4\x8dete. U odnosu na uobi\xc4\x8dajeni ustroj brigade ZNG-a, 108. je odmah za\xc5\xbeivjela kao brigada s \xc4\x8detiri bataljuna pa je njeno formacijsko stanje iznosilo 2450 ljudi._NEWLINE_Brigada je imala odli\xc4\x8dan odaziv dragovoljaca, ali zbog nedostatka oru\xc5\xbeja kojeg nije imala mnogi su vra\xc4\x87eni svojim ku\xc4\x87ama. Takav odaziv dragovoljca dobar je pokazatelj koliko su ljudi tada bili spremni braniti Hrvatsku. Od dr\xc5\xbeavnih izvora zatra\xc5\xbeeno je oru\xc5\xbeje i oprema za sve pripadnike brigade, a to pokazuje da nitko nije imao propisanu uniformu], ve\xc4\x87 su ve\xc4\x87inom branitelji imali samo poneki maskirni detalj._NEWLINE_Veliki problem u to vrijeme bila je i logistika koja je trebala osigurati smje\xc5\xa1taj i hranu za veliki broj ljudi. JNA je dr\xc5\xbeala brodsku vojarnu (kasarnu), a tek u rujnu \xc4\x87e ju osvojit Hrvatska vojska i time sebi osigurati trajni smje\xc5\xa1taj. U tim prvim danima veliku ulogu odigrali su stanovnici okolnih sela koji su prihvatili branitelje i smjestili ih po svojim ku\xc4\x87ama. Kao primjer mo\xc5\xbee poslu\xc5\xbeiti \xc5\xbeupnik sela Podcrkavlje Tomislav Vlaovi\xc4\x87, koji je u samo dva sata uspio po ku\xc4\x87ama smjestiti vi\xc5\xa1e stotina branitelja i brinuti se o njima. Ina\xc4\x8de Vele\xc4\x8dasni Vlaovi\xc4\x87 je po svojoj \xc5\xbeelji postao prvi du\xc5\xa1ebri\xc5\xbenik brigade i ostao do 1994. godine. Tijekom mjeseca srpnja i kolovoza ustrojena je logistika brigade, pa je tako pitanje prehrane rije\xc5\xa1eno na na\xc4\x8din da je najve\xc4\x87i dio kuhanih obroka pripreman u restoranu poduze\xc4\x87a "\xc4\x90uro \xc4\x90akovi\xc4\x87" koji je mogao zbrinuti gotovo 2000 pripadnika brigade._NEWLINE_Tijekom ratnog djelovanja , klima je bila faktor koji je 108. brigadi i\xc5\xa1ao u korist, ali i na \xc5\xa1tetu. Najte\xc5\xbei dani na novogradi\xc5\xa1kom boji\xc5\xa1tu bili su krajem jeseni i tijekom zime koja je te godine u Slavoniji bila vrlo o\xc5\xa1tra. Jedan od ve\xc4\x87ih uspjeha na boji\xc5\xa1tu nije iskori\xc5\xa1ten zbog klimatskih prilika i plavljena terena. Protivniku je zima ote\xc5\xbeavala uporabu oklopni\xc5\xa1tva u \xc4\x8demu je bio nadmo\xc4\x87niji, ali i intenzitet napada koji su bili \xc4\x8de\xc5\xa1\xc4\x87i od hrvatskih._NEWLINE_Ratni put 108. brigade protekao je u znaku borbi protiv Banjalu\xc4\x8dkog i Tuzlanskog korpusa iz 1. vojne oblasti JNA, odnosno njihovih kasnijih nasljednika iz Vojske Republike Srpske: 1. kraji\xc5\xa1kog i isto\xc4\x8dnobosanskog korpusa. Prve aktivnosti brigade bile su rutinske naravi. Najve\xc4\x87i problem predstavljala je neujedna\xc4\x8denost u naoru\xc5\xbeanju, jer veliki dio oru\xc5\xbeja bio je u privatnom vlasni\xc5\xa1tvu nabavljan na razli\xc4\x8dite na\xc4\x8dine i razli\xc4\x8ditih tipova. Za prijevoz ljudi i opreme brigada je imala petnaestak kamiona i desetak osobnih automobila, uglavnom dobrovoljno predanih na upotrebu. Kasnije je brigada rekvirirala ili mobilizirala brojna druga vozila za prijevoz ljudi i opskrbu._NEWLINE_Krajem srpnja brigada kontrolira prijelaz preko savskog mosta koji je bio dopu\xc5\xa1ten samo tijekom dana, a druge pojedine postrojbe raspodijeljene su uglavnom na ona mjesta na kojima su bile va\xc5\xbene prometnice, industrijska postrojenja ili gdje je bila nazo\xc4\x8dna JNA (vrh Dilja, skladi\xc5\xa1te u Bukovlju i Groma\xc4\x8dniku). Do kraja mjeseca kolovoza 108. je postala prava vojna postrojba, koja je bila spremna izvr\xc5\xa1iti svaku zada\xc4\x87u koju pred nju postavi Glavni sto\xc5\xbeer.\n_START_SECTION_\nPrva borbena akcija\n_START_PARAGRAPH_\n13. kolovoza 1991. godine oku\xc4\x8danski su se Srbi odcijepili od Hrvatske i pripojili takozvanoj Krajini s glavnim ciljem da nekoliko dana zadr\xc5\xbee hrvatske policajce dok JNA ne prije\xc4\x91e Savu i zatim preko Oku\xc4\x8dana, Daruvara, Virovitice iza\xc4\x91u na Dravu._NEWLINE_Ve\xc4\x87 16. kolovoza, srpske snage po\xc4\x8dinju provocirati, tra\xc5\xbee\xc4\x87i izgovor za otvoreni napad JNA. 108. brigada tada ima prvi kontakt s neprijateljem, pobunjenicima u selu Smrti\xc4\x87i, a na\xc5\xa1la se i pod njihovom minobaca\xc4\x8dkom vatrom. Sljede\xc4\x87eg dana u sukob se uklju\xc4\x8duje i JNA iz smjera Bjelovara pod zapovjedni\xc5\xa1tvom zloglasnog \xc4\x86eleketi\xc4\x87a. Nekoliko stotina jugovojnika i desetine borbenih vozila otvoreno puca na hrvatske snage, a zrakoplovi iz Bosne napadaju istovremeno Staru Gradi\xc5\xa1ku i most preko Save. Most na Savi nije bilo mogu\xc4\x87e uni\xc5\xa1titi, pa se grad evakuira, a nalet okupatorskih snaga zaustavlja dizanjem mosta na kanalu Strug, \xc4\x8dime je na nekoliko dana sprije\xc4\x8den prijelaz banjalu\xc4\x8dkih jedinica u Oku\xc4\x8dane.\n_START_SECTION_\nOstala ratna djelovanja\n_START_PARAGRAPH_\nDijelovi 108. brigade bili su anga\xc5\xbeirani na ostalim dijelovima Posavine. Velika pa\xc5\xbenja obratila se na aktivno \xc4\x8duvanje prekosavskih prijelaza kod Slavonskog \xc5\xa0amca i Slavonskog Broda, na kojima je brigada zaprije\xc4\x8dila prijelaz srpskim poja\xc4\x8danjima, koja su pod krinkom redovite smjene ljudstva JNA dovezena u krizna podru\xc4\x8dja. Branitelji na mostovima dobili su zapovijedi da u slu\xc4\x8daju poku\xc5\xa1aja prelaska JNA iz Bosne, dignu objekte u zrak._NEWLINE_Rat u Sloveniji je bio gotov i sukladno dogovorima izme\xc4\x91u Slovenije i JNA vojska se pod punom ratnom spremom povla\xc4\x8dila sa slovenskog teritorija. Kolone kamiona koje su iz Slovenije vozile tu opremu, prelazile su preko slobodnog hrvatskog teritorija uz pratnju hrvatske policije ali nisu nastavile put za Srbiju kako je bilo dogovoreno, ve\xc4\x87 su se zaustavljale na pobunjenim podru\xc4\x8djima (Banovine, Korduna i Zapadne Slavonije)._NEWLINE_Zajedni\xc4\x8dkom odlukom Kriznog \xc5\xa1taba i vodstva 108. brigade, a zbog manjka naoru\xc5\xbeanja i opreme, odlu\xc4\x8deno je da se ne\xc4\x87e mirno gledati kako ovo oru\xc5\xbeje ide neprijatelju u ruke._NEWLINE_21. kolovoza 1991.g. pripadnici 108. brigade zaustavili se jednu kompoziciju vlaka koji je prolazio kroz Slavonski Brod, te u toj akciji zaplijenili oko 50 brdskih topova, osamdesetak ve\xc4\x87ih minobaca\xc4\x8da, nekoliko desetaka protuzrakoplovnih topova od 20mm, ne\xc5\xa1to granata i stotinjak protuoklopnih sredstava. Za samo nekoliko sati brigada je dobila vi\xc5\xa1estruko ve\xc4\x87e koli\xc4\x8dine naoru\xc5\xbeanja nego \xc5\xa1to je do tada imala._NEWLINE_15. rujna krenula je nova velika akcija. Nakon nekoliko dana blokade brodske vojarne, krenulo se u akciju osloba\xc4\x91anja. Dan prije tog doga\xc4\x91aja nakon dvodnevnog okru\xc5\xbeenja, predalo se skladi\xc5\xa1te u Bukovlju i Groma\xc4\x8dniku. Pripadnici 108. brigade odgovarali su na vatru iz prekosavskih upori\xc5\xa1ta, a samu vojarnu zauzeli su pripadnici 3. gardijske brigade i policije. Odmazda je bila u obliku zra\xc4\x8dnih napada na polo\xc5\xbeaje 108. brigade. Tijekom sljede\xc4\x87ih tjedana razoru\xc5\xbeane su skupine potencijalnih pobunjenika po selima diljskog podbre\xc5\xbeja, kao i postaja JNA na Dilju. Tim akcijama 108. je postala jedna  od rijetkih postrojbi u hrvatskim oru\xc5\xbeanim snagama s vi\xc5\xa1e od 10 tenkova, pa je tako odmah jedan dio poslan na vukovarsko rati\xc5\xa1te gdje je 19. rujna na kratko deblokiran Vukovar kada su u grad dove\xc5\xbeena poja\xc4\x8danja.\n_START_SECTION_\nBosanska Posavina\n_START_PARAGRAPH_\n3. sije\xc4\x8dnja nastupilo je primirje, a agresor je utvrdio granice svoje takozvane dr\xc5\xbeave. Sva tehnika i naoru\xc5\xbeanje usmjereno je prema Bosni i Hercegovini._NEWLINE_U Posavini krajem o\xc5\xbeujka i po\xc4\x8detkom travnja situacija je postala te\xc5\xa1ka. Uz veliku premo\xc4\x87 u ljudstvu i tehnici srpski agresor probija koridor i presijeca vezu posavine sa sredi\xc5\xa1njom Bosnom i Hercegovinom._NEWLINE_Kako bi sprije\xc4\x8dili genocid nad Hrvatima u Posavini, hrvatsko vodstvo je od legitimnog vodstva BiH tra\xc5\xbeilo koordinaciju obrambenih napora i zajedni\xc4\x8dki otpor agresiji, na \xc5\xa1to Predsjedni\xc5\xa1tvo BiH pristaje. Tako tijekom prolje\xc4\x87a i ljeta 1992. godine, legalno, gotovo cijela 108. brigada uz dosta vojnika porijeklom iz tog podru\xc4\x8dja sudjeluje u obrani \xc5\xa1ireg prostora Ora\xc5\xa1ja i Bosanskog Broda, a osobito u naporima na odbacivanju srpskih snaga dovoljno daleko kako bi prestalo svakodnevno granatiranje Slavonskog Broda u kojem je stradalo vi\xc5\xa1e od 150 civila, od kojih je na\xc5\xbealost 27 djece._NEWLINE_Pukovnik Hrvatske vojske Vinko \xc5\xa0tefanek je komandovao HVO na podru\xc4\x8dju Ora\xc5\xa1ja i isto\xc4\x8dne Posavine. Jedinice HVO u Ora\xc5\xa1ju bile su komandom Operativne grupe "Isto\xc4\x8dna Posavina", koja im je pomagala na osnovu tada\xc5\xa1njeg sporazuma Franje Tu\xc4\x91mana i Alije Izetbegovi\xc4\x87a, jer im je bila onemogu\xc4\x87ena komunikacija sa komandom HVO u Hercegovini. Na podru\xc4\x8dju Ora\xc5\xa1ja nisu po\xc4\x8dinjeni ratni zlo\xc4\x8dini.\n_START_SECTION_\nDemobilizacija\n_START_PARAGRAPH_\nJo\xc5\xa1 ni danas nije utvr\xc4\x91eno za\xc5\xa1to je pao Bosanski Brod, a iz nekog nepoznatog razloga neki visoki vojni du\xc5\xbenosnici znaju zbog toga prozivati  108. brigadu. Kada bi to bilo tako onda bi trebalo samo predo\xc4\x8diti papir u kojem 108. nije izvr\xc5\xa1ila zapovijed koja joj je izdana, bilo od Vrhovnog zapovjednika ili zapovjednika Oru\xc5\xbeanih snaga RH. 161 poginuli pripadnik i 751 ranjenih pripadnika brigade dovoljno govore koliko je ta postrojba dala za obranu Hrvatske i ne daju nikome za pravo blatiti njezino djelovanje i njen \xc4\x8dastan ratni put._NEWLINE_Slu\xc5\xbebena zapovijed o demobilizaciji brigade stigla je 22. listopada i po njoj se odmah moralo demobilizirati 50% sastava brigade. 23. listopada sa crte je zbog demobilizacije izvu\xc4\x8den 4. bataljun, a njegov pojas nadle\xc5\xbenosti preuzeli su 1. i 3. bataljun._NEWLINE_Od 22. listopada do 2. studenog 1992. godine demobilizirana su 1052 pripadnika brigade, od \xc4\x8dega 1000 vojnika, 38 do\xc4\x8dasnika, i 14 \xc4\x8dasnika. Demobilizacija je zaustavljena zbog potreba nadzora dr\xc5\xbeavne granice na rije\xc4\x8dnom toku Save. Zada\xc4\x87u nadzora dobile su 108. i 157. brigada s po jednim bataljunom. Pojas nadzora 108. bio je od u\xc5\xa1\xc4\x87a rijeke Orljave do sela Ru\xc5\xa1\xc4\x8dica kraj Slavonskoga Broda._NEWLINE_Neki pripadnici brigade pre\xc5\xa1li su u aktivne gardijske postrojbe, a veliki broj je nakon demobilizacije ostao je bez posla i te\xc5\xa1ko se snalazio u novoj situaciji._NEWLINE_S tim se zaklju\xc4\x8duje ratni put 108. brigade Zbora narodne garde Republike Hrvatske tijekom 1991. i 1992. godine. Njoj je dalje ostala obveza nadzora dr\xc5\xbeavne granice snage jednoga bataljuna. Za dio pripadnika to je zna\xc4\x8dilo samo kraj ratovanja u postrojbi koja je bila pri\xc4\x8duvna samo po imenu, te nastavak ratnog puta u jednoj od novoustrojenih gardijskih brigada Hrvatske vojske._NEWLINE_Podacima iz Zapovjedni\xc5\xa1tva, brigada je tijekom svog djelovanja sru\xc5\xa1ila 24 vojna zrakoplova i dva helikoptera, uni\xc5\xa1tila 68 tenkova i 16 oklopnih transportera.\n_START_SECTION_\nOdlikovanja\n_START_PARAGRAPH_\nOdlikovana je Redom Nikole \xc5\xa0ubi\xc4\x87a Zrinskog, a za iskazano juna\xc5\xa1tvo njezinih pripadnika u Domovinskom ratu.'